
Rogaland sau- og geitalslag

Hetland

4387 Bjerkreim

Att. Sigmund Skjæveland


03/454  ARTS-VI-ELU
07.02.2003

445.24/11

Klage på avslag på søknad om fellingstillatelse på ulv i Rogaland

Direktoratet for naturforvaltning (DN) viser til søknad av 20.01.03, DNs brev av 21.01.03 samt til klage fra Rogaland sau- og geitalslag av 22.01.03. 

Vi viser samtidig til Deres søknad av 13.01.03, DNs avslag av 15.01.03, brev fra fylkesmannen i Rogaland av 16.01.03, brev av 20.01.03 fra Statens Dyrehelsetilsyn, Fylkesveterinæren for Rogaland og Agder, brev fra Norsk Sau og Geitalslag av 23.01.03, brev fra berørte kommuner i Rogaland av 23.01.03 samt brev fra rovviltutvalget i Rogaland av 28.01.03.

Bakgrunn

Det er dokumentert 10 skader på sau fra perioden 15-20. 01.03.  I tillegg er det dokumentert ytterligere en skade fra 31.01.03. 

I brevet fra Statens Dyrehelsetilsyn, Fylkesveterinæren for Rogaland og Agder heter det:

”Eigersund er en av de fire kommunene som utgjør Dalane. Dalane er fra naturens side særdeles velegnet for sauehold på tradisjonelt norsk vis. Dette er følgelig et av landets mest sauetette områder, og det er her tradisjon i århundrer for å la sauene ha tilgang på beite gjennom hele året. 

I følge nåværende regelverk har ikke dyrevernmyndighetene hjemmel til å iverksette tilstrekkelig effektive tiltak som kan forebygge dyretragedier som i dette tilfellet. Inntil Stortinget eventuelt som gir beitende dyr bedre beskyttelse enn tilfellet er i dag, er det etter vårt syn nødvendig at DN i saker som dette raskt gir de nødvendige tillatelser til uttak av skadegjørende rovdyr. 

Å la ulv få leve i disse områdene vil føre til betydelige dyretragedier dersom saueholdet og beitebruken skal videreføres som tradisjonelt.”

Kommunene; Eigersund, Bjerkreim, Lund, Sokndal og Sirdal støtter søknaden fra Rogaland sau- og geitalslag.  Norsk Sau- og Geitalslag  viser til at det nå er dokumentert betydelig skade i området og at skadeindividet bør tas ut. Fylkesmannen i Rogaland viser til at det ikke er automatikk i at streifdyr utenfor forvaltningssonen skal felles, og siden det er lang tid til beiteslipp tilrår fylkesmannen at det ikke gis fellingstillatelse. Rovviltutvalget i Rogaland peker på at fylket er utenfor vedtatt forvaltningssone og at skadepotensialet er svært stort.

Direktoratets vurdering og konklusjon

Begrunnelsen for søknaden er funn og dokumentasjon av skade voldt av ulv, samt at det vises til at det aktuelle området, Dalane, er av Norges tetteste saueområder, med et klima som tillater sau på beite på helårsbasis. 

Det rettslige grunnlaget for avgjørelsen i forhold til skade på bufe er Lov av 29. mai 1981 nr 38 om viltet (viltloven) § 12 jfr. Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften) § 3 jfr. § 2, hvor det fremgår: 
Viltloven § 12:
Etter nærmere forskrift som Kongen fastsetter kan departementet, uten hensyn til de regler som ellers gjelder, iverksette felling av eget tiltak eller gi tillatelse til felling av et bestemt antall individer av bjørn, jerv, ulv og gaupe for å forhindre skade på bufe eller tamrein. Forskriften skal gi regler om differensiert forvaltning. For å sikre bestandens overlevelse skal det i forskrift fastsettes særskilte kriterier for adgangen til felling i nærmere bestemte områder. 

Avgjørelsen om felling i henhold til forskrift etter første ledd skal være begrenset til et bestemt område og et bestemt tidsrom.

Forvaltningsforskriften § 1: (Formål)
Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder for bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter.

Forvaltningsforskriften § 2: (Generelle vilkår for felling)
Tillatelse til felling av bjørn, jerv, ulv og gaupe etter bestemmelsene i §§ 3-5 kan bare gis dersom fellingen ikke vil være skadelig for bestandens overlevelse.
Tillatelse til felling av bjørn, jerv, ulv og gaupe etter bestemmelsene i § 3 kan bare gis dersom det ikke er noen annen tilfredsstillende løsning vurdert i henhold til prinsippet om differensiert forvaltning, jf. § 1.
Forvaltningsforskriften § 3: (Felling for å forhindre skade på bufe og tamrein)
For å forhindre at bjørn, jerv, ulv eller gaupe gjør skade på bufe eller tamrein, kan direktoratet treffe vedtak om felling av eget tiltak eller etter søknad. Fylkesmannen kan på samme vilkår treffe vedtak om felling av gaupe.
Avgjørelsen skal bygge på en helhetsvurdering av skadenes betydning i forhold til behovet for vern av rovviltet, sett i henhold til prinsippet om differensiert forvaltning, jf. § 1. Ved utøvelsen av dette skjønnet skal det særlig tas hensyn til:
a. størrelse og sammensetning av vedkommende rovviltbestand 
b. områdets betydning som beitemark 
c. skadenes omfang og utvikling 
d. potensialet for framtidige skader.
I tillegg, og særlig innenfor nærmere fastsatte kjerneområder eller særskilte forvaltningssoner for rovvilt, skal det legges vekt på om det i stedet kan gjennomføres forebyggende tiltak for å begrense skadene. 
Ulveforvaltningen bygger på en målsetting om å etablere minst 8 – 10 familiegrupper av ulv i Sør-Skandinavia i første omgang, noen av disse i Norge. Når dette bestandsnivået er nådd, er forutsetningen i Norge at ulven skal kunne forvaltes mer på linje med for eksempel jerv og bjørn, der også mer aktiv bruk av felling inngår som virkemiddel, jf St. meld. nr. 35 (1996-97), Innst. S. nr. 301 (1996-97) og St. meld. nr. 24 (2001-2002) Regjeringens miljøvernpolitikk og rikets miljøtilstand. 
Den 02.02.2001 fastsatte Regjeringen en forvaltningssone for familiegrupper av ulv. Innenfor sonen vil ulv ha et strengt vern og familiegrupper og revirmarkerende par tillates etablert, mens familiegrupper eller revirmarkerende par ikke tillates etablert utenfor forvaltningsområdet. 

Det er samlet inn ekskrementprøver fra antatt ulv i det aktuelle skadeområdet, samt fra områder i Vest-Agder gjennom siste halvår i 2002.  Disse prøver er nå analysert, og det er brakt på det rene at prøvene fra skadeområdet stammer fra ulv med opprinnelse i den Sørskandinaviske ulvepopulasjonen.  Analysene av de innsamla prøvene viser at de stammer fra 3 ulike individer, men bare ett av disse individer har vært skadegjører i Rogaland i det aktuelle tidsrom.

Felling av ett  ulveindivid vil ikke være av betydning for den framtidige overlevelsen av bestanden.

Det framgår av Regjeringens beslutning av 02.02.01 at det ikke skal legges til rette for etablering av ulv utenfor ulvesonen. Dette vedtaket innebærer imidlertid ingen automatisk felling av ulv utenfor sonen selv om skader oppstår. I dette tilfellet er det kun avdekket en ny skade etter at direktoratet avslo siste søknad om felling.  Kunnskap om områdets betydning som beiteområde for sau, at området er et av landets mest sauetette samt at næringa i dette området er tilpasset et sauehold med dyr på utmarksbeite gjennom hele året tilsier at skadepotensialet i området er svært høyt. Selv om det på nåværende tidspunkt ikke foreligger opplysninger om nye skader vurderer DN situasjonen slik at sannsynligheten for at nye skader oppstår vil være betydelig.  

På bakgrunn av det som er nevnt ovenfor har direktoratet kommet fram til følgende; 

Konklusjon

Ut fra vurderingene ovenfor finner direktoratet grunn til å ta klagen til følge. Med hjemmel i forvaltningsforskriftens § 3, jf viltlovens § 12 gis Rogaland Sau- og Geitalslag tillatelse til felling av 1 ulv innenfor kommunene Eigersund, Bjerkreim, Lund, Sokndal og Sirdal.  Tillatelsen gjøres gjeldende i tidsrommet 08.02.03 – 15.03.03 og gis på følgende vilkår: 

· Ved felling av ulv skal det nyttes våpen og ammunisjon godkjent for storviltjakt, jf Forskrift 22. mars 2002 nr. 150, om utøvelse av jakt og fangst.

· Felling av ulv skal omgående meldes til kommunen, Statens naturoppsyn (SNO), fylkesmannen og DN. Meldingen skal inneholde opplysninger om tid og sted for fellingen. Fellingsstedet skal kunne påvises. 

· Den som sårer ulv under forsøk på felling i henhold til tillatelsen, plikter uten opphold å melde fra til fylkesmannen, kommunen og nærmeste politimyndighet. Generelt for ettersøk av  ulv gjelder bestemmelsen i forvaltningsforskriften § 6. 

· Ulv som blir felt på denne tillatelsen er Viltfondets eiendom. Ingen kan derfor på noen måte gjøre seg nytte av felt dyr uten nærmere samtykke fra DN. Eventuelt felt dyr skal så raskt som mulig bringes til Norsk institutt for naturforskning, Tungasletta 2, 7485 Trondheim. 

· Fellingsforsøk og felling i henhold til delegert myndighet etter dette brev kan skje uten hensyn til grunneierretten, jf viltloven § 35.

Med hilsen

Terje Bø
Erik Lund

